KLASA: 034-14/24-01/38

URBROJ: 711-02-02/06-2024-13

Zagreb, 28. listopada 2024.

**Povjerenstvo za odlučivanje o sukobu interesa** (dalje u tekstu: Povjerenstvo), OIB: 60383416394, u sastavu Aleksandre Jozić-Ileković kao predsjednice Povjerenstva, te Nike Nodilo Lakoš, Igora Lukača, Ines Pavlačić i Ane Poljak, kao članova Povjerenstva, na temelju članka 32. stavka 1. podstavka 2. Zakona o sprječavanju sukoba interesa (Narodne novine, broj 143/21. i 36/24., u daljem tekstu: ZSSI) **u postupku redovite provjere imovinske kartice obveznice Ane Kučić, OIB: ……………., gradonačelnice Grada Malog Lošinja**,28. listopada 2024. g., donijelo je

**ZAKLJUČAK**

**Nije utvrđen nesklad, odnosno nerazmjer između prijavljene imovine obveznice Ane Kučić, gradonačelnice Grada Lošinja u aktivnom mandatu od 8. lipnja 2021. g.**, **u godišnjoj imovinskoj kartici za 2023. g., podnesenoj 25. siječnja 2024. g. te stanja imovine kako proizlazi iz dostupnih podataka pribavljenih od nadležnih tijela.**

Obrazloženje

Člankom 3. stavkom 1. točkom 34. ZSSI-ja propisano je da su župani, gradonačelnici, općinski načelnici i njihovi zamjenici obveznici u smislu spomenutog Zakona.

Uvidom u registar obveznika, koji vodi Povjerenstvo, utvrđeno je da Ana Kučić od 8. lipnja 2021. g. obnaša dužnost gradonačelnice Grada Lošinja u aktualnom mandatu, te je slijedom navedenog obvezna postupati sukladno odredbama ZSSI-ja.

Člankom 10. ZSSI-a propisano je kojim sve povodom su obveznici dužni podnijeti imovinsku karticu. Sukladno stavku 4. i 5. navedenog članka ZSSI-a, obveznici su dužni za vrijeme mandata svake godine u siječnju podnijeti godišnju imovinsku karticu za prethodnu godinu sa stanjem na zadnji dan prethodne godine.

Sukladno članku 11. stavku 3. ZSSI-a, obveznici su dužni u imovinskoj kartici prijaviti podatke o svojoj imovini, imovini svojeg partnera i svoje maloljetne djece, stečene po svim pravnim osnovama.

Člankom 11. stavkom 5. ZSSI-a propisano je koji se sve oblici imovine podrazumijevaju pod stečenom imovinom o kojoj se podaci moraju prijaviti u imovinsku karticu:

* nekretnine u knjižnom i izvanknjižnom vlasništvu;
* pokretnine koje se upisuju u javni registar i pokretnine veće vrijednosti;
* poslovni udjeli i dionice u trgovačkim društvima i udjeli u društvima osoba;
* udjeli u vlasništvu drugih poslovnih subjekata i subjekti samostalne djelatnosti;
* novčana štednja i kriptovalute čiji je iznos veći ili jednak jednogodišnjem iznosu netoprimitka obveznika;
* dugovi, preuzeta jamstva i ostale obveze;
* dohodak od nesamostalnog rada, dohodak od samostalne djelatnosti, dohodak od imovine i imovinskih prava, dohodak od kapitala i drugi dohodak osim primitaka koji predstavljaju naknadu putnih i drugih troškova rada obveznika, partnera ili malodobne djece, sukladno posebnim propisima kojima je uređeno oporezivanje dohotka,
* primici koji se ne smatraju dohotkom i primici na koje se ne plaća porez na dohodak;
* dospjela potraživanja prema trećim osobama.

Člankom 27. ZSSI-ja propisano je da redovita provjera podataka iz podnesene imovinske kartice predstavlja provjeru podataka iz članaka 10. do 12. ZSSI-ja koja se obavlja prikupljanjem, razmjenom podataka i usporedbom prijavljenih podataka o imovini iz podnesenih imovinskih kartica obveznika s pribavljenim podacima od Ministarstva financija, Porezne uprave i drugih nadležnih tijela Republike Hrvatske sukladno odredbama ovoga Zakona i podzakonskih propisa donesenih na temelju ZSSI-ja.

Člankom 28. stavkom 1. ZSSI-ja propisano je da će Povjerenstvo bez odgađanja zatražiti od obveznika pisano očitovanje s potrebnim dokazima ako prilikom provjere podataka proizlazi mogući nesklad, odnosno nerazmjer između prijavljene imovine iz podnesene imovinske kartice sukladno člancima 10. do 12. ZSSI-ja i stanja imovine kako proizlazi iz pribavljenih podataka nadležnih tijela iz članka 27. ZSSI- ja. Obveznik je dužan, sukladno odredbi članka 28. stavka 2. ZSSI-ja, dostaviti Povjerenstvu pisano očitovanje i priložiti odgovarajuće dokaze u roku od 15 dana od dana primitka pisanog zahtjeva.

Povjerenstvo je dana 6. ožujka 2024. donijelo  Plan provjera imovinskih kartica za 2024. godinu, KLASA 034-25/24-01/22, URBROJ:  711-02-02/01-2024-3, kojim je predvidjelo da će, pored postupaka redovite provjere imovinskih kartica u predmetima otvorenim temeljem prijava i vlastitih saznanja o mogućem neskladu i nerazmjeru u podacima imovinskih kartica, u 2024. godini provesti postupke provjere posljednje podnesene i u administrativnoj provjeri odobrene imovinske kartice, podnesene od 40 obveznika određenih kategorija iz članka 3. stavka 1. ZSSI-a i to:

-           Predsjednik Republike Hrvatske;

-           predsjednik i članovi Vlade Republike Hrvatske;

-           7 zastupnika u Hrvatskom saboru prema nasumičnom odabiru;

-           7 župana prema nasumičnom odabiru;

-           7 gradonačelnika prema nasumičnom odabiru.

Plan se primjenjuje na obveznike koji su bili u aktivnom mandatu na dan donošenja Plana. Ovlast provođenja godišnjeg plana provjera je u okviru propisane nadležnosti provedbe redovite provjere nad svim imovinskim karticama.

Na temelju navedenog Plana provjera, pomoću javno dostupne aplikacije generatora slučajnih brojeva, izvučeno je po 7 nasumičnih brojeva i primjenom na popise svih zastupnika u Hrvatskom saboru, svih župana te svih gradonačelnika, utvrđen je popis obveznika na koji je pored ostalih nasumičnim odabirom uvrštena obveznica Ana Kučić.

Nadalje, uvidom u registar obveznika utvrđeno je kako je imovinska kartica obveznice Ane Kučić aktualna u vrijeme donošenja Plana provjera, imovinska kartica od 25. siječnja 2024. g. povodom godišnje obveze podnošenja. Navedena imovinska kartica je nakon administrativne provjere odobrena i objavljena na mrežnim stranicama Povjerenstva.

Imajući u vidu vrijeme donošenja Plana provjere, izvršena je provjera točnosti gore navedene godišnje imovinske kartice obveznika za kalendarsku 2023. godinu, provjerom prijavljenih imovinskih podataka za koje je Povjerenstvu bila dostupna mogućnost provjere, na temelju ovlaštenja, elektroničkim dohvatom ili traženjem podataka iz upisnika nadležnih državnih tijela Republike Hrvatske.

Iz usporedbe podataka koje je obveznica navela u rubrikama imovinske kartice „Primanja na mjesečnoj razini od dužnosti za koju se podnosi imovinska kartica“, „Ostali prihodi“, te Subvencije/donacije/poticaji/stipendije, s podacima o plaći obveznika od dužnosti za koju se podnosi imovinska kartica, drugim prihodima obveznika, pribavljenim iz Informacijskog sustava Porezne uprave Ministarstva financija odnosno baze podataka Evidencije dohodaka i primitaka temeljem posebnog ovlaštenja, ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice Subvencije/donacije/poticaji/stipendije s podacima o eventualno isplaćenim poticajima obveznici, dostavljenim od strane Agencije za plaćanja u poljoprivredi, ribarstvu i ruralnom razvoju (dalje: Agencija za plaćanje) u dopisu od 26. lipnja 2024. g., KLASA: 701-01/24-01-01/0032, URBROJ: 343-0603/07-24-002, ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice „Podatci o nekretninama“ s podacima o vlasništvu obveznice, nad nekretninama, pribavljenim iz Zajedničkog informacijskog sustava zemljišnih knjiga i katastra Ministarstva pravosuđa, uprave i digitalne transformacije temeljem posebnog ovlaštenja, ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice „Podatci o pokretninama koje se upisuju u javni registar“ s podacima o vlasništvu obveznice nad vozilima, dostavljenim od strane Ministarstva unutarnjih poslova u dopisu od 10. lipnja 2024. g., odgovor broj: 1/8023-24, ne proizlazi nesklad ili nerazmjer u imovinskoj kartici obveznice.

Nadalje, iz usporedbe podataka koje je obveznica navela u istoj rubrici s podacima o vlasništvu obveznice nad plovilima, dostavljenim od strane Hrvatskog registra brodova u dopisu od 23. kolovoza 2024. g., KLASA: 342-11/24-05/905, URBROJ: 530-04-24-2, ne proizlazi nesklad ili nerazmjer u imovinskoj kartici obveznice.

Iz usporedbe podataka koje je obveznica navela u rubrici imovinske kartice „Poslovni udjeli, dionice i vrijednosni papiri, udjeli u društvima osoba te poslovni subjekti samostalne djelatnosti (obrt, OPG i druge samostalne djelatnosti), s podacima o dionicama, obveznica ili drugim vrijednosnim papirima čiji je imatelj u relevantnom razdoblju obveznica, dostavljenim od strane Središnjeg klirinškog depozitarnog društva u dopisu od 6. lipnja 2024. g., BROJ: U-231-13-91 JF, ne proizlazi nesklad ili nerazmjer u imovinskoj kartici obveznice.

Nadalje, iz usporedbe podataka koje je obveznica navela u istoj rubrici s podacima o eventualnim obrtima u vlasništvu obveznice iz Preglednika obrtnog registra Ministarstva gospodarstva i održivog razvoja dostupnim na internetu, također ne proizlazi nesklad ili nerazmjer u imovinskoj kartici obveznice.

Nadalje, iz usporedbe podataka koje je obveznica navela u istoj rubrici s podacima o eventualnim obiteljskim poljoprivrednim gospodarstvima čiji bi nositelj bila obveznica, dostavljenim od strane Agencije za plaćanje u dopisu od 26. lipnja 2024. g., KLASA: 701-01/24-01-01/0032, URBROJ: 343-0603/07-24-002, ne proizlazi nesklad ili nerazmjer u imovinskoj kartici obveznice.

Konačno, iz usporedbe podataka koje je obveznica navela u istoj rubrici s podacima o tome jesu li obveznica imatelj poslovnih udjela u društvima s ograničenom odgovornošću ili udjela u društvima osoba, dostavljenim od strane Ministarstva pravosuđa, uprave i digitalne transformacije u dopisu od 12. srpnja 2024. g., KLASA: 740-09/24-01/56, URBROJ: 514-04-01-02-02/02-24-03, također ne proizlazi nesklad ili nerazmjer u imovinskoj kartici obveznice.

Zaključno, iz provedene provjere proizlazi kako u provjerenoj imovinskoj kartici obveznice Ane Kučić, odnosno u prijavljenom imovinskom stanju koje se odnosi na razdoblje provjere, ne postoji nesklad niti nerazmjer. Stoga nije bilo niti povoda za donošenje zaključka prema članku 28. ZSSI-ja niti prosljeđivanja prikupljene dokumentacije Ministarstvu financija, Poreznoj upravi, na temelju članka 29. stavka 2. ZSSI-ja.

Slijedom svega navedenog, Povjerenstvo je donijelo zaključak kao u izreci ovog akta.

PREDSJEDNICA POVJERENSTVA

Aleksandra Jozić-Ileković, dipl. iur.

Dostaviti:

1. Ana Kučić, osobna dostava

**Grad Mali Lošinj**, Riva lošinjskih kapetana 7, 51550 Mali Lošinj

1. Pismohrana